《登匡山》
明代·吴誉闻

灵岳标南纪，澄湖澹北流。青莲梵宇豁，白鹿洞门幽。

瀑趁星河水，风含谷树秋。三天虹作驭，双阙玉为楼。

雁塔云中起，鳌峰象外浮。仙踪徒历历，吾道竟悠悠。

横睨空诸界，幽寻胜十洲。几时招五老，重与访丹邱。

作者简介：吴誉闻，字紫楼。顺德人。明世宗嘉靖三十七年（一五五八）举人，四十年(一五六五)乙榜。初选许州学正，寻迁邵武府推官，历仕思恩府同知。著有《绿墅堂集》。清咸丰《顺德县志》卷二四有传。